Un autobuz STB de pe linia 196 a căzut sâmbătă dimineață în Dâmbovița. Circula pe sensul Plevnei - Academia Militară, a încercat să evite o mașină care trecuse pe roșu și a intrat în parapetul care delimitează Dâmbovița, la Podul Eroilor, rămânând suspendat în râu. Șoferul s-a salvat, iar o pasageră care era în autobuz a reușit să iasă pe geamul din spate.

ACTUALIZARE. Autobuzul a fost scos din apă cu ajutorul unei macarale. Video și foto aici.

ACTUALIZARE. O persoană care se afla în autoturism a fost rănită ușor și a fost transportată la Spitalul Universitar, a spus la Digi24 Claudiu Costea, purtător de cuvânt al Brigăzii Rutiere.

Acesta a precizat că pasagera din autobuz nu a necesitat îngrijri medicale.

Din primele informații, șoferul autoturismului a trecut pe roșu, a mai spus Costea.

Acesta a precizat că traficul în zonă rămâne restricționat până la încheierea cercetărilor la fața locului.

Între timp, scafandrii au intrat în Dâmbovița pentru a vedea cum pot scoate autobuzul din apă.

Potrivit unui martor al accidentului, șoferul autobuzului și pasagera au ieșit pe geam din autobuz.

Citiți și: Pasagera autobuzului căzut în Dâmbovița: „Nu mi-a fost frică”

Nu par să fie victime, dar imaginile sunt șocante.

Autobuzul este nou, de tip „Otokar”.

La fața locului au venit mai multe forțe de ordine și pompierii, însoțiți de scafandri, care vor încerca să scoată la suprafață vehiculul, dar fără îndoială vor avea nevoie și de utilaje suplimentare.

Citiți și: Autobuz căzut în Dâmbovița. Ce spune directorul STB

Redactor: Luana Păvălucă/Monica Bonea